153. löggjafarþing 2022–2023.

Þingskjal 532 — 206. mál.

Svar

dómsmálaráðherra við fyrirspurn frá Þorbjörgu Sigríði Gunnlaugsdóttur
um stöðu kvenna í fangelsum.

1.	Til hvaða aðgerða hyggst ráðherra grípa til að bæta stöðu kvenna í fangelsum landsins í kjölfar nýrrar skýrslu umboðsmanns Alþingis þar sem fram kemur að eina opna úrræðið fyrir konur sé á Sogni?

Ráðherra tekur undir það sem fram kemur í skýrslu umboðsmanns Alþingis um að tilefni sé til að skoða hvort halli á konur innan fangelsiskerfisins og þá með hvaða hætti. Til stendur að gera breytingar á lögum um fullnustu refsinga og verða þessi sjónarmið þá tekin til sér
stakrar athugunar sem og aðrar athugasemdir frá umboðsmanni.

2.	Tekur ráðherra undir það mat umboðsmanns Alþingis að það halli á konur innan fangelsismálakerfisins að þessu leyti?

Í skýrslu umboðsmanns segir að tilefni sé til að skoða aðstæður kvenfanga í íslenskum fangelsum með heildstæðari hætti en hefur verið gert þar sem meiri hluti fanga sé karlkyns og fullnustukerfið því að miklu leyti mótað með það í huga. Innan fullnustukerfisins hefur verið reynt að koma til móts við aðstæður kvenna í fangelsum og þá staðreynd að konur hafi færri vistunarmöguleika en karlar í fangelsum. Það hefur til dæmis verið gert með því að konur hafa aðgang að stærra útivistarsvæði á Hólmsheiði en karlar og aukatómstundaherbergi þar og þá fá þær forgang í vinnu á Hólmsheiði. Sjálfboðaliðar hafa á tímabilum komið í fangelsin með jóga- og leikfimitíma fyrir konur.

3.	Hversu margar konur voru í afplánun á því tímabili sem skoðun umboðsmanns tók til?

Ellefu konur, þar af sex konur á Hólmsheiði, þrjár á Sogni og tvær utan fangelsa.

4.	Hversu margar konur eru á biðlista eftir afplánun í fangelsi?

38 konur voru á biðlista eftir afplánun í fangelsi í lok september 2022.

5.	Hversu margir karlmenn eru á biðlista eftir afplánun í fangelsi?

279 karlar voru á biðlista eftir afplánun í fangelsi í lok september 2022.